L 159 I/4
LV
Eiropas Savienības Oficiālais Vēstnesis
23.6.2023.
(26)
Minētās propagandas darbības tiek virzītas ar vairāku mediju kanālu starpniecību, kurus pastāvīgi tieši vai netieši kontrolē Krievijas Federācijas vadība.
Šādas darbības rada būtisku un tiešu apdraudējumu Savienības sabiedriskajai kārtībai un drošībai.
Minētie mediju kanāli ir būtiski un kalpo tam, lai sekmētu un atbalstītu agresijas karu pret Ukrainu un lai destabilizētu tās kaimiņvalstis.
(27)
Ņemot vērā situācijas nopietnību un reaģējot uz Krievijas darbībām, kas destabilizē situāciju Ukrainā, ievērojot Eiropas Savienības Pamattiesību hartā atzītās pamattiesības un brīvības, jo īpaši vārda un informācijas brīvību, kā atzīts tās 11. pantā, nepieciešams ieviest turpmākus ierobežojošus pasākumus, lai apturētu šādu mediju kanālu pārraides darbības Savienībā, vai tādas šo mediju kanālu pārraides darbības, kuras vērstas uz Savienību.
Šiem pasākumiem vajadzētu palikt spēkā līdz brīdim, kad tiks izbeigts agresijas karš pret Ukrainu un kad Krievija un ar to saistītie mediju kanāli pārstās izvērst propagandas darbības pret Savienību un tās dalībvalstīm.
(28)
Ievērojot Eiropas Savienības Pamattiesību hartā atzītās pamattiesības un brīvības, jo īpaši vārda un informācijas brīvību, darījumdarbības brīvību, un tiesības uz īpašumu, kā atzīts tās 11., 16. un 17. pantā, minētie pasākumi neliedz mediju kanāliem un to personālam veikt citas darbības Savienībā, kas nav pārraidīšana, piemēram, pētniecību un intervijas.
Jo īpaši minētie pasākumi negroza pienākumu ievērot tiesības, brīvības un principus, kas minēti Līguma par Eiropas Savienību 6. pantā un izklāstīti Eiropas Savienības Pamattiesību hartā un dalībvalstu konstitūcijās, to attiecīgajās piemērošanas jomās.
(29)
Lai nodrošinātu atbilstību Lēmumā 2014/512/KĀDP paredzētajam apraides licenču apturēšanas procesam, Padomei pēc attiecīgo lietu izskatīšanas būtu jāizmanto īstenošanas pilnvaras, lai nolemtu, vai ierobežojošajiem pasākumiem jākļūst piemērojamiem Regulā (ES) Nr. 833/2014 norādītajā datumā attiecībā uz vairākām vienībām, kas uzskaitītas Regulas (ES) Nr. 833/2014 XV pielikumā.
(30)
Ar Lēmumu (KĀDP) 2023/1217 paplašina aizliegumu veikt kravu autopārvadājumus Savienībā ar Krievijā reģistrētām piekabēm un puspiekabēm, tostarp arī tad, ja minētos pārvadājumus veic kravas automobiļi, kas reģistrēti ārpus Krievijas.
(31)
Mēģinājumi apiet Savienības ierobežojošos pasākumus ir izraisījuši tādas maldinošas prakses strauju izplatību, ko īsteno kuģošanas līdzekļi, kuri pārvadā Krievijas jēlnaftu un naftas produktus.
Tādēļ ar Lēmumu (KĀDP) 2023/1217 kuģošanas līdzekļiem, kas iesaistīti pārkraušanā no kuģa uz kuģi, aizliedz piekļūt ostām un slūžām Savienības teritorijā, ja kompetentajām iestādēm ir pamatots iemesls aizdomām par to, ka kuģošanas līdzeklis pārkāpj aizliegumu pa jūru importēt Savienībā Krievijas jēlnaftu un naftas produktus vai pārvadā Krievijas jēlnaftu vai naftas produktus, kas iegādāti par cenu, kas pārsniedz cenas griestus, par kuriem vienojusies cenu ierobežošanas koalīcija.
Minētais aizliegums attiecas uz visiem kuģošanas līdzekļiem neatkarīgi no to reģistrācijas karoga un uz jebkuru pārkraušanu no kuģa uz kuģi, ko veic jebkurā vietā reisa laikā uz kādas dalībvalsts ostām vai slūžām.
Jebkurā gadījumā kuģiem būs aizliegts piekļūt ostām un slūžām Savienības teritorijā, ja tie vismaz 48 stundas iepriekš nav paziņojuši kompetentajai iestādei par pārkraušanu no kuģa uz kuģi, kas notiek konkrētos ģeogrāfiskos apgabalos.
Turklāt minētais aizliegums vēl vairāk pastiprinās pasākumus, ko dalībvalstis pieņēmušas, lai aizsargātu savu piekrasti pret iespējamām vides avārijām, ko izraisījusi šāda pārkraušana no kuģa uz kuģi.
(32)
Ar Lēmumu (KĀDP) 2023/1217 arī aizliedz piekļuvi ostām un slūžām Savienības teritorijā kuģiem, par kuriem kompetentajām iestādēm ir pamatots iemesls aizdomām, ka, pārvadājot Krievijas jēlnaftu un naftas produktus, tie nelikumīgi iejaucas savas kuģu automātiskās identifikācijas sistēmas (AIS) darbībā, izslēdz to vai citādi dezaktivē tās darbību un tādējādi pārkāpj SOLAS konvencijas V/19. noteikuma 2.4. punktu.
Minēto aizliegumu nepiemēro apstākļos, kad kuģu AIS var likumīgi izslēgt saskaņā ar starptautiskiem nolīgumiem, noteikumiem vai standartiem, kuros paredzēta navigācijas informācijas aizsardzība, piemēram, navigācija augsta drošības riska ūdeņos.
Minētais aizliegums arī attiecas uz visiem kuģošanas līdzekļiem neatkarīgi no to reģistrācijas karoga un uz jebkuru nelikumīgu iejaukšanos navigācijas sistēmā, ko veic jebkurā vietā reisa laikā uz dalībvalsts ostām vai slūžām.